A BIZOTTSÁG HATÁROZATA
(2007. április 26.)
az élő méhek kereskedelmére vonatkozó kiegészítő egészségügyi intézkedések felvétele és az egészségügyi bizonyítványminták frissítése céljából a 92/65/EGK tanácsi irányelv E. mellékletének módosításáról
(az értesítés a C(2007) 1811. számú dokumentummal történt)
(EGT vonatkozású szöveg)
(2007/265/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelvre (1) és különösen annak 22. cikkére,
mivel:
(1)
Az élő méhek (Apis mellifera) Közösségen belüli kereskedelmére vonatkozó bizonyítványminta a 92/65/EGK irányelv E. mellékletének 2. részében található. Ez az egészségügyi bizonyítvány nem tartalmaz állat-egészségügyi követelményeket a kis méhkas bogárra (Aethina tumida) vagy a Tropilaelaps atkára (Tropilaelaps spp.) vonatkozóan, mivel ezeket a fertőzéseket soha nem vették nyilvántartásba a Közösségben.
(2)
Az e kártevők által okozott lehetséges veszélyek felmérése érdekében azonban jelenleg a kártevők jelenlétét kötelező OIE- (Nemzetközi Állatjárványügyi Hivatal) bejelentés keretében szükséges jelezni. Az élő méhek harmadik országokból történő behozatalára vonatkozó védőintézkedésekről a 2003/881/EK bizottsági határozat (2) rendelkezik.
(3)
Ha ezen intézkedések ellenére is megjelennének e károkozók a Közösség területén, fontos, hogy kiegészítő óvintézkedések kerüljenek bevezetésre a betegség Közösségen belüli terjedésének korlátozása érdekében. Ennélfogva felül kell vizsgálni az élő méhek és a poszméhek Közösségen belüli kereskedelmére vonatkozó bizonyítványt abból a célból, hogy állat-egészségügyi követelmények kerüljenek bevezetésre a kis méhkas bogár és a Tropilaelaps atka által okozott fertőzések tekintetében.
(4)
E követelmények célja az élő méhek (Apis mellifera) és a poszméhek (Bombus spp.) fertőzött területekről történő szállításának korlátozása. Figyelembe véve a kis méhkas bogár és a Tropilaelaps atka gyors szaporódóképességét, e betegség kitörése esetén a fertőzött létesítmények körül legalább 100 km-es körzetet korlátozás alá kell vonni.
(5)
Ezen kívül a 2003/623/EK bizottsági határozattal (3) létrehozták a Traces (Kereskedelmi ellenőrző és szakértői rendszer) néven ismert integrált számítógépes állat-egészségügyi rendszert. A Traces lehető leghatékonyabb működésének biztosításához az szükséges, hogy a Közösségen belüli kereskedelemre vonatkozó bizonyítványminták kompatibilisek legyenek ezzel a számítógépes rendszerrel.
(6)
Emiatt módosítani kell a 92/65/EGK irányelv E. mellékletében szereplő egészségügyi bizonyítványokat a Traces működésének megkönnyítése céljából, az E. melléklet 2. részében szereplő egészségügyi bizonyítványt pedig ezen kívül módosítani kell az élő méhek és poszméhek kereskedelmére vonatkozó kiegészítő egészségügyi intézkedések felvétele céljából.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 92/65/EGK irányelv E. melléklete helyébe e határozat melléklete lép.
2. cikk
Ezt a határozatot 2007. május 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2007. április 26-án.